
Beneois soit Nostres Sires qui voulroit que cascuns hom fust saus 
et que cascuns venist a le connissanche de se verité. Ses nons doit estre 
glorefiés en toutes coses, car il fait des petiz grans et des fous saiges et 
des povres riches, si comme nous veons qu'il est aempli en ceste 
glorieuse roine me dame sainte Baltalt, de la cui vie nos volons un peu 
parler a l'onnor et a la gloire Nostre Seigneur. 

Cheste dame fu nee de Sessoingneet estraite de roial lignie et fu 
en sa jonece ravie de mescreans et fu par le porveanche Nostre 
Seigneur amenee en cest païs et vendue a .i. haut home qui avoit non 
Erchenoalx et estoit a chest tans mareschaus de Franche. Ele le servi si 
bien et si honnestement et estoit de si tres honeste conversation 
et en fait et en contenanche que nus ne le veoit qui ne 
l'amast, car ele estoit debonaire de coraige et humle et simple et saige 
et sobre et a nului ne voloit mal. 

Ele n'estoit mie legiere en parole ne presumptueuse, ains 
atemproit toutes ses oevres par tres honeste engien. Ele estoit mout 
bien faite de cors et mout bele de visaige et de mout lie chere et 
atempree en aleure. Ele trova si grant grace en Erchenoalt par ses 
bones meurs qu'il l'ama plus et prisa que toutes autres gentilx femes del 
païs qui entor li estoient, si qu'il li establi un mestier que cascune nuit, 
quant il se coucheroit, qu'ele le servist du vin et ele si fist mout bel et 
mout avenanment comme tres honeste bouteilliere, mais onques por che 
s'ele fu mieus de son seignor que les aultres ne s'en glorefia ne mains 
n'en fu humle ne obeissans ne amiable a toutes ses compaignes. Ele par 
portoit si grant honnour as ainsnees de li qu'ele meismes les 
descauchoit et terdoit leurs soulliers a ses mains et leur lavoit leurs pies 
et leur recousoit leurs reubes et tout ce faisoit sans murmure et par bon 
coraige. 

Ele deservi tant que cascune de ses compaingnes le looit et amoit 
et tant monteplia de jour en jour sa bone renommee ke, quant le feme 
Archenoalt fu trespassee de cest siecle, il voult faire Batelt 
compaingnes de son lit par loial assamblee de mariaige. Mais lués que 
la beneoite virge qui ja estoit environnee de la grace del saint esprit 
s'en fu aperceue, si se retraist mout saigement de ses regarts, siques 
une nuit, quant ele fu apelee au lit del prince, ele se repust 
comme saige pucele en une angle de le maison et se couvri de malvais 
drapiaus, si c'on ne quidast jamais que nus i fust, car tres adont 
esquivoit ele les malvaises honnors et amoit et ensivoit a son pooir 
humilité et casteé et vaoit a tous jors mais a esquiver humain lit por 
plus legierement parvenir a son espirituel espous et ce n'est mie doute 
que ce ne fust par le porveance Nostre Seignor qu'ele ne fu cele nuit 
trovee, car por ce qu'ele ne peut estre trovee fu une autre amenee au lit 
del prince, siques, quant il en eut fait se volenté et Batelt fu a le parfin 
quise et trovee, ele ne fu touquie del prince. Et tout ce fist Nostre Sires 
por ce qu'il voloit que cele eust le seigneur qui por amor de li avoit 
refusé le sergant et pour che meismes qu'il estoit raisons que de cele 
qui de roial lignie estoit estraite que roiaus lignaiges en issist, car ne 
demoura gaires qu'ele fu mariee a Clodoveu, le fil le bon roi 
Dagoubert. 

Et quant humilités l'eut en tele maniere essauchie, si li 
monteploia Nostres Sires sa grace que nus n'avoit a li riens a faire qui 
ne l'amast de tout son cuer, car ele obeissoit au roi comme a son 
seignor et as prinches estoit comme mere et as prestres comme fille et a 
tous les jones comme piteuse norriche. Ele amoit tous prestres comme 
peres et les moines comme ses freres et les povres comme chiaus de se 
maisnie et les estranges comme ses enfans et leur souvenoit de chou 
qu'ele meismes estoit estrange. Ele soustenoit les veves et les orphenins 
et aidoit mout volentiers a tous les mehaigniés. Ele portoit mout grant 
honneur as prinches et retenoit mout volentiers les 
porfitables consaus de cascun. Ele enseignoit mout volentiers as jones 
gens les oeuvres de religion et tous jours estoit en prieres vers son 
seigneur pour les eglises et por les povres, car encore fust li cors en 
seculer habit, s'estoit li cuers mout plains de religion et mout 
appareilliés de Nostre Seigneur loer et servir. Si tost comme li rois, ses 
sires, eut apercheue se grant religion, pour chou qu'il li voloit aidier a 
parfaire chou qu'ele avoit concheu en se pensee, si li bailla pour li 
aidier .i. saint abé qui avoit non Genesius qui adont estoit adesseement a 
le court et qui puis fu evesques de Laon. Par les mains de chel saint 
home de qui je vous ai parlé faisoit cele dame ses aumosnes et envoioit 
ses dons tex come ele voloit as moines et as nonnains et as autres povres 
qui de s'aide avoient mestier. 

Quant li rois Clodoveu et le roine Baltelt eurent tant esté 
emsamle qu'il eurent .ij. enfans, si vint en volenté au roi qu'il alast en 
pelerinaige en le sainte tere de Jherusalem. Il cela tant chele volenté a 
le roine que ele s'aperchut qu'il estoit en son cuer tormentés d'aucune 
secree pensee qu'ele ne savoit mie, dont il avint qu'ele le mist un jour a 
raison par tex paroles : « Tres chiers sires, dont n'avés vous oi une 
parole que le saiges Salemons dist ke tant comme li cuers de l'espeus se 
fie en se loial espeuse, tant sera il aaise ne de riens n'aura souffraite. 
Sire, dont ne me deussiés vous piecha avoir descovert le conseil dont 
je vous voi si pensiu et si tormenté en vostre cuer ? Tres chiers sires, 
descouvrés le moi tout seurement, car saichiés 
chertainnement que, se c'est biens, je ne l'apeticherai mie, anchois i 
ajousterai aucune cose de bonté a mon pooir. » Quant li rois Clodoveu 
oi le debonaire amonnestement de le sainte roine, s'en eut mout grant 
goie en son cuer et li descouvri tout en apert le proposement de son 
pelerinaige et lués qu'il li eut tout descouvert son conseil, ele tendi ses 
mains vers le ciel et rendi graces a Diu et dist : « Biaus sire Dex, vostre 
nons soit beneois qui nule fois ne deguerpissiés chiaus qui en vous ont 
leur esperance. Sire, par le vostre sainte misericorde vous otriés a chest 
vostre sergant parseverance en son bon proposement et li otroiés qu'il 
parfaiche en oevre chou qu'il n'a encore que conceu en pensee. » 

Ne demora gaires aprés ches coses que li rois par le conseil de le 
sainte roine se feme fist assamler tous les prinches et tous les barons de 
se terre pour atorner en quel maniere li roiaumes de France seroit 
gardés et gouvernés tant qu'il fust repairiés de cel saint pelerinaige. Li 
baron qui resgarderent le frailleté d'umainne nature et qui douterent 
mout que leurs sires ne repairast jamais, vinrrent tout emsamle au 
roi et li prierent mout douchement qu'il coronnast son ainsné fil a roi 
anchois qu'il se meust pour le terre garder au conseil de le sainte roine 
se mere. Li rois Clodoveu, quant il vit que tuit s'acorderent a chou, 
s'en fist toute leur priere et puis ne demora gaires qu'il se mist a le 
voie et emprist le haut pelerinaige qu'il avoit tant desirré. 
Quant le roine Baltelt eut son seigneur convoié et eut pris congié a li et 
ele em plorant eut commandé s'ame et sen cors en le garde Nostre 
Seignor, si retorna entre li et ses enfans et demora el regne ou ele 
abandonna son cuer et son cors a geuner et a orisons vers Nostre 
Seigneur por le pais del regne et pour l'estat de sainte eglise et pour le 
salu de son seignor et de ses enfans. 

Li jones rois ses fix, de qui li nons est mis en oubli, regna ainssi 
grant pieche et tint mout em pais le regne de Franche a l'aide et au 
conseil se mere, la cui volenté il faisoit en toutes coses et le sainte roine 
avoit mout grant joie en son cuer de le pais du regne et de le prosperité 
de ses enfans. Mais il n'avient mie souvent en cest siecle que grans 
prosperités durt longuement que aucune tristreche ne s'i 
entremelle. Ainssint avint il a ceste roine, car il avint par 
l'amonnestement de nostre anchien anemi que ses ainsnés fix qui le 
regne tenoit cai en si grant orguel que le conseil se mere qu'il avoit tant 
amé devant deguerpi et laissa del tout si qu'a toutes les coses qu'ele 
voloit faire, il en aloit del tout encontre et tant amonnesta sen meneur 
frere qui encore se tenoit au conseil se mere et si grant partie li pramist 
del regne qu'il le departi del tout del conseil de se mere et le fist 
acorder a se volenté. Entre toutes ches coses, encore fust le roine del 
tout departie del conseil del regne par ses enfans, s'estoit ele tous jors 
en assidueus orisons et aumosnes et en proieres vers Nostre Seignor 
por le pais del regne et pour le salut de ses enfans et pour le 
revenue de son seigneur et sor toutes autres coses pour l'estableté de 
sainte eglise. 

Li rois Clodovius qui pour aemplir le sentence de l'evangille qui 
dist : « Chil qui ne prent se crois et ne m'ensuit ne puet mie estre mes 
deciples, » avoit deguerpi son regne temporel et ala tant par ses jornees 
qu'il vint en le tere de promission et fist son pelerinage au saint 
sepulchre a mout grant devotion et puis demora en le tere et mist a sen 
pooir el servige Nostre Seigneur le proece de se chevalerie. Un jor 
avint qu'il remembra le roi de se feme et de ses enfanz et de son regne 
qu'il avoit deguerpi, si en eut pitié au cuer et ainssi comme il se 
porpensoit en son coraige lequel il feroit : ou il remanrroit illuec toute 
se vie el servige Nostre Seigneur ou il s'en riroit arriere en son regne, 
si vint devant lui .i. Franchois qui venoit tot droit de France et cil li 
conta tout par ordre comment si enfant s'estoient revelé contre le roine 
leur mere. Quant cil eut se raison parcontee devant le roi et par devant 
les autres Franchois qui illuec estoient, s'en fu li rois mout durement 
torblés en son coraige et tout cil qui avec lui estoient aussi. A tant entra 
li rois en une cambre tous seul et commencha mout durement a 
plourer, que por la mesaise qu'il savoit que se feme avoit que por le 
folie de ses enfans, et se penssa que, s'il ne raloit en son regne por 
autre cose, si i riroit il pour se feme reconforter et pour le folie de ses 
enfans refrener. 

Quant li rois fu issus de la cambre, si descouvri a tous se 
volenté del repairier en son regne et commanda que ses oirres 
fust appareilliés et il si fu et por che qu'il ne voloit mie que cil del païs 
cuidassent qu'il s'en alast de cele terre par aucune malvaistie, si fist 
assamler tous les haus homes de le terre et conta oiant tous chou qui 
estoit avenu a son regne puis qu'il s'en estoit partis. Lués qu'il eurent oi 
le meschief qui en son regne estoit avenus, si li prierent tout emsamble 
qu'il s'en retornast au plus tost qu'il peust por se feme oster de 
l'angoisse et del desconfort ou ele estoit et por ses enfans rapeler de 
leur error, car il avoient peor que, s'il ne repairast hastivement, que li 
malices de ses enfans ne montepliast tant qu'il pourcaichassent en 
aucune maniere secours et aide des mescreans qui entor le regne 
estoient. 

Quant li rois fu en tele maniere enseigniés et amonnestés des 
prodomes de le terre, si visita au plus hastivement qu'il peut les sains 
lius que Nostres Sires avoit saintefiés par le presence de s'umanité et les 
enriki de mout larges dons et puis se mist el repairier vers son regne 
entre lui et chiaus qui avec lui estoient. Renommee et nouvele qui tost 
keurent firent savoir as enfans que leurs peres venoit de son 
pelerinage. Et quant il seurent vraiement qu'il aprochoit plus et plus, si 
se porpenserent lequel il feroient : ou il iroient encontre lui et li 
crieroient merchi de chou qu'il avoient mespris vers lui et vers leur 
mere ou il li deffenderoient l'entree de sen regne. De ces .ij. Consaus 
eslurent il le piour et emprisent par l'amonnestement del deale qui en 
chel orguel les avoit mis a contredire a leur pere l'entree de 
sa terre. Lors assamblerent quanqu'il peurent avoir de gent et garnirent 
les cités et les castiaus. Li Franchois furent tuit avec iax, li un par 
forche, li autre por les grans dons qu'il leur donnoient. Quant il eurent 
tout leur pooir assamblé de chiaus de Franche et de leurs voisins et de 
tous les estranges qu'il peurent avoir par don ne par proieres, s'alerent 
encontre leur pere et porprisent tout le païs par la u il quidoient qu'il 
deust revenir en son roialme. 

Quant le roine Baltelt ot oies vraies nouveles de le revenue de 
son seigneur, s'en rendi graces a Nostre Seigneur et mout en eut grant 
joie en son cuer, nommeement por che qu'ele creoit bien qu'il, a l'aide 
de Dieu, metroit le regne en pais qui si estoit tourblés. Lors pris 
messaigers creaules et les envoia encontre son seignour et li manda par 
briés paroles toute le maniere comment si enfant s'estoient de son 
conseil departi et comment il avoient assamblé quanqu'il pooient de 
gent pour lui contredire l'entree de son regne. 

Li rois Clodovius rechut a mout lie chiere les messaiges se feme 
et mout leur enquist de l'estat le roine et de ses enfans et de l'estat del 
roiaume. Et quant il eut apris vraies nouveles de l'orguel qu'il avoient 
encarkié et comment il avoient fermés castiaus par la ou il devoit 
entrer en son regne, si en fu corechiés et tormentés en son coraige et 
apela a lui les messaiges et tous ciax de son conseil et leur demanda en 
quele maniere il le conseilleroient seur ces coses. Cil furent mout 
longuement emsamble a conseil et quant il eurent bien 
regardé comment si enfant avoient que par forche que par dons tout 
le regne sousmis a leur pooir, si disent au roi qu'il ne li savoient consel 
doner fors tant qu'il meist tout son afaire en Nostre Seigneur qui nule 
fois ne defaut a chiaus qui en lui ont leur esperanche. 

Li rois se tint bien a leur consseil et si mist toute s'esperanche el 
roi des rois et crei chertainnement qu'il recouverroit tout son regne 
par le poissanche de Dieu seulement et eut mout grant fianche que les 
orisons se feme li aideroient mout. Et por che qu'il ne samblast qu'il 
voussist ses enfans vaintre par orguel et par beuban, s'envoia a ses 
enfans ses messaiges et leur manda mout debonairement que pour le 
pieté et l'amor qu'enfes doit avoir a pere et a mere et pour che 
meismes qu'il n'en eussent reproche a tous jours qu'il se repentissent de 
leur folie et qu'il le recheussent el regne si comme enfant doivent 
rechevoir pere. Et por che qu'il n'eussent peeur de venir a sa merchi, 
si leur manda que n'est mie merveille s'on mesprent, mais ch'est 
merveille quant on ne se vielt de son mesfait repentir. 

Quant li messaiger eurent dit as enfens le messaige le roi leur 
pere oiant tous les haus homes qui i estoient, tout aussi comme li 
serpens estoupe ses oreilles de se keue que li encanterres ne le puist 
encanter, tot aussi estouperent cil leur cuer et leurs oreilles contre le 
mandement et le priere de leur pere et respondirent tout sans conseil 
qu'il n'avoient point de pere et que ja le coronne del regne tolue ne 
leur seroit, se par armes et a forche ne estoit. Nule autre 
amor n'autre bonté li messaige ne peurent trouver en lor enfans, et 
quant il leur eurent toutes voies demandé qu'il remanderoient au roi 
leur pere, cil ne volrent neis le non leur pere ramentevoir et a grant 
painne r'en laisserent il les messaiges raler qu'il ne leur feissent honte 
des cors. Li messaige s'em partirent mout desesperé de le pais, et quant 
li rois seut lor revenue, si vint encontre iaus et lor pria mout qu'il ne li 
chelassent rien de le responsse a ses enfans et s'il le lairoient en sen 
regne entrer sans bataille. Li messaige lor respondirent qu'il ne 
quidoient mie qu'il peust en nule gens el monde avoir tant d'orguel 
comme il avoient trouvé en ses enfans et comment il s'en failli peu qu'il 
ne les fist honnir des cors et li dirent qu'il avoient si grant ost 
assamblee que pour nule aide que li rois peust avoir, il ne leur porroit 
contrester, se Nostres Sires n'i faisoit miracle apert, et li dirent que 
nule pais ne nule concorde il ne pooit en iaus trover. 

Quant li rois Clodoveu oi ches coses, s'apela tous chiaus de son 
conseil et leur dist : « Ainssi comme il me samble, tous nos secours et 
toute nostre aide gist en le main Nostre Seigneur qui est tous poissans et 
droituriers. Or soions dont tout asseur et metons en lui toute nostre 
esperanche et n'aions nule fianche en nous mesmes, car puis que me 
querele est droituriere et nous le metons toute seur celui qui est tos 
poissans et si droituriers qu'il ne fist onques nului tort et il nous en 
donrra sans doute nostre droit. Or les alons dont tout 
seurement envair et saichiés certainnement que vous verrés que, s'il 
estoient d'assés gregnor pooir que il ne sont, ne porroient il ja durer a 
Nostre Seignour qui en nos se combatra. » Chil qui avec le roi estoient 
n'oserent onques son conseil desdire, ains se saignerent tuit del signe de 
le crois au salveor du monde et quant il furent armé, si s'esmurent avec 
leur seigneur le roi Clodoveu pour leurs anemis envair. Endedens
envoia li rois ses messaiges a la sainte roine se feme et li fist savoir le 
jour de le bataille et li manda et pria tant comme il peut plus qu'ele les 
secoureust a cel jour de quanqu'ele porroit avoir de gent et qu'ele feist 
larges aumosnes et priast Nostre Seignor qu'il jugast en tele maniere le 
querele entre le pere et les enfans et que li jugemens fust si atemprés 
par se misericorde qu'il fust fais au pourfit de l'une partie et de l'autre. 
Che n'est nule doute que le roine n'obeist de tout son pooir au 
mandement et a le proiere de son segnor. 

Li rois Clodovius aprocha tant par ses jornees pres de la ou si 
enfant estoient qu'il entra en se terre et devisa a faire un castel en une 
des parties del regne. Si enfant qui toutes ces coses oirent assamblerent 
tout leur pooir et s'esmurent mout orguelleusement pour assaillir lor 
pere et chiaus qui en s'aide estoient. Li rois qui mout fu humles de cuer 
et engrés as armes se feri en iaus mout vertueusement que li autre qui 
estoient nient nombraule et qui estoient jone et fort ne se peurent tenir 
contre chiaus qui estoient viel et debrisié, ains s'en fuirent li plus 
maistre et li plus fort de ses anemis. 

Quant li enfant se regarderent et il virent que cil s'en estoient fui 
en cui il avoient tote lor fianche et qu'il estoient demoré aussi comme 
seul en le bataille, s'eurent mout grant paour de che meismes qu'i leur 
avint qu'il ne caissent es mains et es loiens leur pere. Ne demora gaires 
qu'il furent andoi pris, et quant le bataille fu departie et on les eut 
andeus amenés devant leur pere, si commanda li rois qu'il fussent loié 
et il si furent. Li rois se parti de cel liu et s'en vint en Franche et par 
tout la ou il venoit li rendoit on a se volenté les chités et les castiaus 
c'on avoit garnis encontre lui. Nus ne porroit le grant joie raconter que 
le sainte roine Baltelt eut quant ele seut ces nouveles et s'esmut tantost a 
venir contre son seigneur. Et qui par porroit le grant joie raconter que 
li rois et le roine s'entrefirent, quant li uns vit l'autre ? 

Li rois n'eut gaires sejorné quant il apela ses chevaliers et dist 
qu'il voloit que si enfant fussent jugié selonc ce qu'il avoient ouvré et 
selonc l'escripture qui dist : « Li fil des homes, jugiés a droit » et leur 
demanda quel conseil il en donroient. Chil furent tout esbahi et ne 
seurent que respondre au roi fors tant qu'il disent pour iaus escuser que 
li plus grant et li plus saige baron de Franche n'i estoient mie et que 
sans iax ne feroient il mie jugement de si grant cose comme des enfans 
leur segneur. Quant li rois qui mout estoit desirrans del jugement oir oi 
leur responsse, si fist assambler tout le commun conseil de 
France et leur dist ce meismes qu'il avoit devant dit as autres. Cil 
furent mout longuement ensamble a conseil et en la fin disent : 
« Comment metrons nos loi ne jugement seur roial lignie ne 
dampnerons nos seigneurs meesmes ? Che n'avigne ja ! » A tant 
vinrrent tuit devant li roi et le roine et leur disent : « Salve le grace et 
le commandement Nostre Seigneur, le roi Clodoveu, nos ne ferons en 
nule maniere si grant presumption que nous metons jugement seur roial 
lignie ne seur nos seigneurs meismes. Nus hom morteus ne puet de 
ceste cose jugier fors entre vous deus seulement. » 

Quant la sainte roine oi que li baron n'en oserent jugement faire, 
si dist oiant tous : « Il couvient que chascuns qui fourfait l'espanisse en 
cest siecle ou en l'autre. Et pour che que les painnes de chest siecle sont 
plus legieres que cheles de l'autre, je wel miex que mi enfant faichent 
leur penitance en chest siecle qu'en l'autre et por ce meismes que li 
autre fil de roi se castient a tous jours mais de si griement mesprendre 
vers leur pere et vers leur mere, je meismes ferai le jugement de mes 
enfans. Pour che qu'il voulrent a forche tenir le regne contre leur pere 
et contre leur mere et pour che qu'il renoierent leur pere oiant tous, je 
juge qu'il perdent a tous jors tel hyretaige comme il devoient avoir el 
regne, et pour che qu'il porterent armes contre leur pere, je juge qu'il 
perdent le forche et le vretu des cors. » Li rois Clodoveu qui mout bien 
s'acorda au jugement de la sainte roine fist tantost les enfans 
amener devant lui et leur fist cuire les garés voiant tous chiaus qui i 
estoient. Li François qui ches coses eurent veues, dirent li un a l'autre : 
« Dex, comme li cuers Nostre Seigneur le roi est endurchis puis qu'il 
se parti de chest païs. Comment puet il endurer que si enfant soient 
ainssi bailli par devant lui ? » Puis illuec en avant fu li rois si doutés en 
Franche c'onques puis n'i eut nul si hardi qui de riens osast mesprendre 
vers lui. 

Li enfant qui eurent receu cele sentence par le jugement le roine 
leur mere le soustinrrent a mout bone patience et se recorderent qu'il 
l'avoient bien deservi car il ne demoura mie en iaus qu'il n'ocheissent 
leur pere et prierent Nostre Seigneur mout humlement qu'il ne fussent 
pour che pechié livré a pardurable torment et abandonnerent leurs 
cuers et leurs cors au servige leur createur en vegilles et en orisons et 
en aumosnes et en mout de maniere d'astinence de leurs cors et en 
tele maniere demorerent une pieche del tans en le maison leur pere. Li 
rois Clodoveu qui resgardoit ses enfans qui tous jours se seoient et nule 
fois ne se levoient si en eut mout grant pitié et vint un jour a le roine et 
li dist : « Ha ! Dame, comment porrons nos mais toute no vie souffrir 
et endurer a veir devant nos le fouleure de nos enfans ? Et d'autre part, 
comment enduerrions nous que nos les ostissiens d'entor nous et que 
nous ne les veissiens jamais ? » Quant le roine aperchut le grant 
debonnaireté le roi son seigneur et le naturel pitié qu'il avoit 
de ses enfans, si le commencha mout debonairement a conforter et 
dist : « Beneois soit Nostres Sires, li Dex Israel, qui a visité et racaté 
son pueple et qui le grant orguel de nos enfans a mué en si grant 
humilité et leur a donné cuer et volenté de lui servir. Tres dous sire, 
confortés vous de vos enfans, car saichiés chertainnement qu'il ne 
demorra gaires que Nostres Sires nous mousterra ce qu'il vourra que 
nous en faichons. » 

Aprés ches coses fu cele sainte roine en assiduelx orisons vers 
Nostre Seigneur qu'il par se grant misericorde leur demoustrast chou 
qu'il li plairoit qu'il fesissent de leurs enfans. Ne demora gaires 
aprés ces coses que la roine vint a ses enfans et parla a iaus en cheste 
maniere : « Ha ! Comme est bons li Diex Israel a chiaus qui sont de 
droit cuer. Nostres Sires est mout grans et de se sapienche n'est nus 
nombres. Mi fil, dont ne veés vous et savés chertainnement que vostres 
desmesurés orguex que vous aviés encarkié contre vo pere et vo mere 
est mués en humilité par le sapienche et le misericorde del souvrain 
roi. Don ne savés vous sans doute que Dex juge tous jours a droit entre 
les gens. Saichiés chertainnement qu'il ne vous a mie donné cest 
jugement pour vostre mal, mais pour le salu de vos ames. Esjoissiés 
vous et confortés vos cuers en celui qui dist : “ Je ne ving mie sauver les 
justes, mais les pecheours. ” » 

Quant li enfant oirent le debonaire amonnestement de leur mere 
vers cui il avoient si griement mespris, si se humelierent 
vers li de cuer et de cors et leur prierent mout doucement qu'ele lor 
pardonnast chou qu'il li avoient meffait et puis si tendirent vers le ciel 
mains et iex et pensee et dirent : « Biaus sire Dex qui tous jors estes 
acraventerres des orguellex et essauchierres des humles et alegemens 
des povres et forche des foibles et esperance des creans et amor des 
loiaus et nient espuisable fontainne de pitié et de misericorde et qui ces 
vos sers nient dignes daigniés conforter par celi qui ne les deust nes 
resgarder, vostre nons soit beneois par tous les siecles des siecles, car 
nos savons et creons certainnement que pour che nous avés vous tolue 
le vretu des cors que les ames vous puissent plus delivrement servir a 
vostre volenté par le subjection de leur tres cruele anemie, ce est la 
chars. Tres douce mere, esjoissiés vous avec nous, car miex nous vieut 
humeles et afolés aler en paradis que orguellex et sains estre tormenté 
en enfer. » 

Et quant li enfant se furent apercheu par les paroles de le roine 
leur mere que li rois leurs peres avoit tel pitié d'iaus, s'en furent mout 
corouchié en leurs cuers, et s'il peussent aler, mout volentiers se 
soustraississent de ses esgars. Lors prierent mout leur sainte mere pour 
l'amour de Diu qu'ele ne preist mie garde a leur folie, ains les 
conseillast en tele maniere qu'il fussent mis en aucune religion ou il 
peussent faire penitance de leurs pekiés. Quant le roine entendi le 
repentanche de ses enfans loable a Dieu et as homes, s'en rendi graces a 
Nostre Seigneur et dist : « Sire Dex Jhesus Cris, je vous renc graces et 
merchis de chou que vous n'avés mie despit mes proieres et de ce que 
vous avés torné mon courous en joie » A tant se torna devers 
ses enfans et leur dist : « Mi enfant, confortés vous en Nostre Seigneur 
et abandonnés vos cuers et vos cors a vegilles et a orisons et as autres 
oeuvres de penitance, car par tans saurons ce que Nostres Sires vous a 
appareillié et cil qui dist : “ Je sui alpha et w, ce est commenchement et 
fins ”, il parfache en vous le bien qu'il i a commenchié. » A tant se parti 
le sainte roine de ses enfans et vint mout lie au roi Clodoveu son segnor 
et li conta tout par ordre chou qu'ele avoit trouvé en ses enfans. 

Quant li rois seut le repentance de ses enfans, si dist : « Tout ce 
est venu de le misericorde Nostre Seigneur. Il est drois que nous 
obeissons a leur volenté. Or n'i a plus fors que vous esgardés un liu 
convenable ou il puissent rendre a leur creator chou qu'il i ont voé. » 
La roine qui mout estoit tous jors pourveans, li respondi et dist : « Li 
lieus de leur habitation n'est mie a nous a enquerre, ains apartient 
seulement a le porveanche Nostre Seigneur. Je ne dout pas que Nostre 
Sires qui cuer et volenté leur a donné de lui servir qu'il ne leur ait 
porveu liu convenable pour lui servir. Pour che, tres chier sire, si lo je 
que nos leur fachons faire une nef en Sainne si grant que leur vivre et 
leur vesteure i puist estre avec iaus et uns serjant avec qui les servira. 
Et quant Nostre Sires les aura conduit la ou ses plaisirs sera, li sergans 
revenrra et nous dira le païs et le liu de leur habitation. » 

Quant li rois oi le loable conseil de se feme, si li dist : « Sainte 
roine, cis consaus ne vient mie de toi, mais de l'ordenement et de le 
porveanche chelui qui dist par le prophete : “ Oeuvre te 
bouche et je l'emplirai ”. Et en autre liu dist l'escripture de chelui 
meismes : “ Toute sapience vient de Dieu, Nostre Seignor ”. Pour ce met 
je d'ore en avant toute l'afaire de nos enfans seur ti que tu en ordennes 
au conseil et a le volenté Nostre Seigneur chou que tu verras qui sera 
au porfit et au salu de leurs ames. » Si tost comme le sainte roine en eut 
l'otroi et le congié de son segnor, si manda tantost les ouvriers et leur 
devisa le nef et cil le firent maintenant si comme le roine leur avoit 
devisee. 

Et quant le nef fu appareillie et li enfant i deurent entrer, si 
resgarderent vers le chiel aussi des iex del cuer comme des iex du cors 
et dirent : « Biaus sire Dex, toutes vos voies sont misericorde et 
verités, vostre chemins est aussi bien en iaue comme en terre. » A tant 
entrerent mout liement en le nef sans nule compaingnie fors seulement 
d'un sergant que le roine leur avoit baillié pour iax servir. Il avoit 
illuec mout de pueple assamlé pour ces coses esgarder et quant il virent 
que li enfant estoient si liement entré en le nef, si commencherent tout 
a plourer de pitié et dirent : « Nus ne doit douter que ces oevres ne 
viegnent de Nostre Seignor. Car comment porroit ce estre que cist 
enfant s'en alassent hors del regne leur pere ne deguerpissent si liement 
tous leurs parens, se Nostre Sires meismes ne lor faisoit faire, mais 
sans faille il obeissoient del tot a le sentence de l'evangile qui dit : “ Cil 
qui ne deguerpist pere et mere et quanqu'il a pour amor de mi, il ne 
puet estre mes desciples. ” » 

En ceste maniere deguerpirent chil jovencel le regne de France et 
s'en alerent contreval Sainne ne mie par forche d'avirons ne 
par le conduit de nului qui les conduisist fors que Nostres Sires 
seulement qui en mout peu de tans leur fist la tere leur pere si eslongier 
qu'il vinrrent en Normendie et illuec prisent port par le volenté Nostre 
Seigneur en .i. liu qui estoit avironnés de granz montaingnes plainnes 
de forés et de roches. Pres de la ou la nef avoit pris port avoit un liu 
que cil du païs apeloient Geme, ou uns sains hom manoit qui avoit a 
non Phylebers et tenoit illuec l'ordre et le ruille mon seigneur saint 
Beneoit entre lui et moines qui avec lui estoient. 

Il avint que cil sains hom vint vers le flueve de Saine et quant li 
enfant l'eurent apercheu, si se merveillerent mout de chou qu'il habitoit 
illuec en si sauvaige liu. Et quant cil sains hom fu aprochiés de le nef et 
il eut aperceu qu'ele ne estoit illuec arrestee par nul terrien 
gouverneeur et il eut veu les enfans qui si estoient bel et richement 
atorné, si seut bien qu'il estoient de mout gentil lignaige et que Nostres 
Sires ne les avoit illuec amenés se por che non qu'il les voloit avoir a 
son servige. Adont s'aprocha des enfans et quant il les eut mout 
debonairement salués, si leur enquist mout debonairement de quel tere 
il estoient et l'oqoison de leur affoleure et porqoi il estoient illuec 
venu. Li enfant qui virent le saint home de mout religieuse contenanche 
li descouvrerent le verité de totes les coses qu'i leur avoit enquises et 
puis li prierent por Diu qu'il leur donnast tel conseil seur ces coses 
qu'il avoit oies qui fust a l'onnor de Dieu et au salut de lor ames. A tant 
les mena li sains hom a s'abitation ou il avoit .i. moustier de 
mon seigneur saint Pierre, le prinche des apostres, et leur dist : 
« Saichiés que Nostres Sires a hui en cest jour mout esleechié l'ame de 
mi de vostre venue et de vostre compaignie. Or vous esjoissiés avec 
moi en le peor et en l'amour Nostre Seigneur, car l'escripture dit que 
chiaus qui doutent Dieu et l'ainment en verité que nule cose ne leur 
faut. » 

Li enfant demourerent avec cel saint home a cui il obeirent tote 
leur vie comme a pere en vraie humilité et en l'amour de chelui qui 
dist : « Mes geus est legiers et mes fais soués » et envoierent leur 
devantdit sergant au roi Clodoveu leur pere et a le roine Baltelt leur 
mere et leur raconta toutes les coses qui estoient avenues a leurs enfans 
par le porveance Nostre Seigneur puis qu'il estoient d'iaus parti. Quant 
li rois et le roine oirent le grant patience et la volentieue povreté que 
leur enfant avoient emprise, s'en eurent mout grans joie en leurs cueurs 
et en rendirent graces a Nostre Seigneur et dirent : « Biax sire Dex, 
vostre nons soit beneois et glorefiés qui nule fois ne metés les voes 
povres en oubli ne ne laissiés leur esperance perir et qui desistes que 
boneuré sont li povre d'esperit, car li regnes des chiex est leur. » Ne 
demoura waires aprés ces coses que li rois et la roine vinrrent au liu ou 
leur enfant estoient pour iaus visiter, et pour ce que li lius estoit petis et 
povres, si le firent mout richement edefier el non mon segnor 
saint Pierre en cui non li lius estoit. Et quant il i eurent mis grant 
multitude de moines, s'enrikirent le liu de grans terres et de 
grant rentes a le loenge de Dieu et a l'onnor de lor enfans qui del regne 
de Franche estoient forjugié en le maniere que vous avés oie. Puis s'en 
retornerent li rois et le roine et revinrent en France loant et glorefiant 
le non de Nostre Seigneur. Et li doi enfant demourerent illuec et 
parsevererent en lor bon propos toute leur vie dusc'a tant qu'il 
trespasserent de cest siecle et que Nostre Sires rechut les ames d'iaus en 
paradis. 

Puis le revenue d'outre mer au roi Clodoveu, anchois qu'il 
trespassast, engenrra il de se feme .iij. fix dont li aisnés fu apelés 
Clotaires et li autres Childeric et li tiers Theoderic. Et puis entra par le 
volenté Nostre Seigneur en la commune voie de toute humaine nature 
et trespassa de cest siecle el dieseptime an de son regne. Aprés se mort 
demorerent si enfant avec le sainte roine leur mere et fu maintenant 
Clotaires coronnés et recheus el regne et tint le regne mout em pais 
a l'aide et au conseil le roine se mere et des prodomes del regne, 
nomeement Chrodobert, l'evesque de Paris et Audoen, l'archevesque de 
Roem, et Evroïn, mareschal de France. En cel tans avint par le conseil 
et par le pourcach le roine Baltelt que cil d'Austraise furent acordé as 
Franchois en tele maniere que Childeric, li freres Clotaire, fu rechus a 
roi en Austraise et puis la en avant furent li Borgegnon et li Franchois 
aussi comme tout un. Et nos creons bien que ces trois terres - 
Austraise, Franche et Borgogne qui avant s'entregueroioient 
mortelment - furent acordees par la foi et par le merite me 
dame sainte Baltelt. 

A cel tans estoit encore sainte eglise en Franche mout enlaidie 
par le soulleure d'yresie, car a painnes pooit nus avoir adont ordre ne 
benefice en sainte eglise, s'il ne l'acatoit, mais cheste desloiautés fu 
abatue en cel tans par l'aide et par l'atirement de me dame sainte Baltelt 
et des prelas de sainte eglise et fu deffendu communement que nus ne 
fust si hardis qu'i riens donnast ne ne preist pour benefice de sainte 
eglise. 

Nus ne porroit tous raconter les larges dons qu'ele donnoit as 
religions de moines et de nonnains, car ele lor donnoit les maisons et 
les rentes et lor usaige en ses forés por ardoir et pour lor maisons faire 
et s'estoit ses coraiges si desirrex de donner que cose qu'ele lor donnast 
ne li pooit souffire, ains li estoit avis qe tout quanqu'ele faisoit estoit 
aussi comme nient, s'ele meismes ne fondoit les maisons de religion ; 
dont il avint qu'ele fonda et estora une abeie de nonnains qui est apelee 
Chiele en l'evesquié de Paris et est cele abeie avironnee de Sainne et i 
donna assés viles bones et riches, mais li non des viles ne sont mie chi 
nommé por ce qu'il n'anuiast a chiax qui le vie lirroient. Et une cose 
atorna en cele abeie qui mout fait a douter a tous chiaus et a toutes 
cheles qui l'abeie gardent et gouvernent, car ele fist faire une chartre 
qui fu seelee de sen seel et des seaus a tous ses enfans en lequele ele 
desfendi et conjura el non de le trinité et par le peor du tranlable jor du 
jugement que nus qui l'abeie gardast ne fust si hardis que de 
nule riens qu'ele i eust laissié ne donné a le soustenanche des nonnains 
qui i manoient qu'il en ostast riens hors du preu de le maison, et s'i le 
faisoit, qu'il fust tormentés en enfer avec Judas le traitor. Qui ceste 
chartre querroit, il le trouveroit es aumaires de l'abeie de Chiele. 

Le premiere abeesse qui fu a Chele fu une mout religieuse feme 
qui avoit a non Berte que la roine Baltelt porcacha en l'abeie de 
Guerre. La roine Baltelt i vaoit mout a estre nonne a se vie et a gesir 
aprés se mort et ele en aempli bien se volenté a l'aide de Diu au plus 
tost qu'ele en peut avoir lieu et tans. Et por che c'on ne doit 
ramentevoir s'au mains non c'on puet des biens que li sains espris oevre 
en ses sains et en ses saintes, si comme il est escrit qu'a tous chiaus qui 
bien proposent a faire, Dex lor aide, si ramentevrai encore un bien que 
Nostres Sires fist pour le sainte roine. Che fu de l'abeie de Corbie 
qu'ele fonda en l'evesquié d'Amiens et i establi une sainte compaignie 
de moines et i fist abé d'un saint home qui avoit non Godefroisqu'ele 
pourcacha en l'eglise de Lymoges. Et aussi con ele avoit l'eglise faite et 
fondee du sien, aussi l'enriki ele de viles et de rentes et de quanqu'il 
convenoit a chiaus qui Nostre Seigneur i servoient, dont il avient c'on i 
fait encore sen servige mout hautement et fera tant con l'eglise duerra. 
Encore dona cele sainte roine a l'eglise de Courbuelune vile dont je ne 
sai le non et autres rentes mout grans. Nes une tres rice chainture 
dont ele estoit chainte i envoia ele en aumosne as freres de le 
maison et toutes ches coses faisoit a debonaire et a lié coraige selonc 
l'escripture qui dist que Dex ainme mout lié donneur. 

En cheste maniere escroissoit cascun jor cele pretieuse margerite 
des rikeces terriennes son tresor el chiel ou lerres ne le puet embler ne 
fus ardoir. Encore n'oublia ele mie le maison de Fontenele, ains i fist 
mout de biens et a l'eglise de Lymoges donna ele mout grans dons, ne 
les eglises de Borgoigne ne n'oblia ele mie, ains i envoioit et donnoit 
mout grans dons et mout larges. Et a l'eglise de Guerre ou ele avoit 
pris l'abeesse Berte et les virges qu'ele avoit mis a Chiele dona ele le 
Vile Nueve qui siet en Vermendois et autres rentes mout grans. Et au 
moustier me dame sainte Fare donna ele une vile aveques les autres 
biens qu'ele i faisoit souvent. Et toutes les eglises des religieus moines 
et des religieuses virges de la cité de Paris enriki ele de viles et de 
rentes cascune selonc ce qu'ele estoit et aussi con je vous ai autre fois 
dit. Je ne soffiroie mie a raconter par ordre le moitié des biens que 
Nostres Sires fist par les mains de cele sainte roine, mais encore faisoit 
ele une cose qui ne doit mie estre trespassee, car a tous les evesques et a 
tous les abbés et a tous les autres menistres de sainte eglise qui en son 
pooir estoient prioit et amonestoit mout souvent et par bouche et par 
letres qu'il mesissent toute le painne qu'il porroient a chiaus qui desous 
iaus estoient faire vivre castement et qu'il les 
contrainssissent au servige Nostre Seigneur faire cascuns selonc l'ordre 
ou il estoit establis. Et por che que li prelat doutassent plus son 
commandement et obeissent de plus lié cuer a se priere, leur donoit ele 
les grans dons et leur faisoit confremer les grans privileges en son seel 
et es seaus as ses enfans. 

Encore ramenteverai jou une cose de qoi ele deservi mout grant 
guerredon vers Nostre Seigneur : qu'ele deffendi que nus crestiens ne 
vendist autre ne que nus du roiaume de Franche fust si hardis qu'il 
envoiast crestien caitif en autre païs hors de France. Et ele meismes en 
racata assés ; et les uns en laissa aler frans et les autres fist entrer en 
religion. Et seur toutes autres coses mist grant paine a chiax qu'ele 
avoit norris a traire a religieusement vivre et en blandiant et en toutes 
les manieres qu'ele pooit, siques grant partie de chiaus et de celes de 
son hostel fist entrer en religion et a toz prioit humlement que tout 
fussent en prieres et en orisons pour l'ame de son seigneur et pour li 
meismes et pour le salut de ses enfanz et pour le pais du regne. Nostre 
Sires li dona si grant grace que ses saiges amonnestemens et se 
debonaire apresure departi plusors de le vanité de cest monde et lor fist 
sousmetre iaus meesmes au souef geu Nostre Seigneur, car ele voloit 
estre parchonniere de le clarté dont li angeles parla a Daniel des 
ensegnemens de justiche et dist que cil qui les autres enseignent a bien 
faire, resplendiront plus cler que les estoiles par tous les 
pardurables aages. Encore donna cele saintisme roine as eglises mon 
seigneur saint Pierre et mon seigneur saint Pol a Rome mout riches 
dons et mout honorables pour l'amor des deus apostres et as renclus 
meismes et as autres povres de Rome envoioit souvent mout larges 
aumosnes. 

Car se devotion croissoit cascun jour et tous jours prioit Nostre 
Seigneur qu'il li envoiast liu et tans qu'ele peust estre nonne et qu'ele 
le servist a sen vivant en abit de religion en le devantdite abeie que ele 
meismes avoit fondee. Mais li plus poissant et cil qui estoient primerain 
el regne de France le retinrent mout longuement de che saint propos, 
meesmement pour che qu'il veoient que li regnes estoit aussi comme 
tous gouvernés et soustenus par son tres saiges conseil et por ce 
meismes qu'il tuit l'amoient de grant amor pour se sainte conversation. 
A grant painne li eussent ja souffert d'entrer en religion, se ne fust une 
aventure qui avint d'un evesque qui avoit non Sigebrans que li 
Franchois ochisent par son orguel. Mais pour che que li baron orent 
peeur qu'ele ne les eust contrecuer et qu'ele ne voussist cele desloiauté 
vengier, si li otrierent par paour chou qu'il ne li vourrent devant 
otroier par temporel amor. Et sans faille il ne l'otrierent mie par bon 
coraige, mais por lor temporel damaige esquiver. Mais le sainte roine 
ne prenoit mie garde a leur entention, car ele savoit bien que ch'estoit 
plus par le porveance de Nostre Seigneur que par lor consaus qu'ele 
avoit liu et tans de son veu aemplir. 

Ne demora waires aprés ches coses qu'ele atorna son 
afaire et l'amenerent une partie des haus homes de France a Chiele ou 
les nonnains le rechurent, si con raisons estoit, mout honorablement et 
ele rendoit graces a Nostre Seigneur qui desous l'ombre de ses eles 
l'avoit amenee a port de salu. Mais li anemis d'umainne lignie qui tous 
jours est corechiés du bien et liés du mal pourcacha tant que, quant ele 
eut une piece esté en l'abeie, les nonnains de laiens qu'ele avoit 
doucement norries et avanchies le commencherent a avoir contrecuer et 
se penerent de li rendre mal por bien. Mais si tost con cele sainte dame 
s'en fu percheue, s'en prist tout le tort seur li et vint a eles et leur cria 
mout humlement merchi de leur forfait meismes et par chele humilité 
reporcacha l'amor de toutes ses serours. 

Ele donnoit si grant essample de humilité a toutes les autres 
qu'ele meismes servoit souvent por ses sereurs en le quisine et faisoit 
les neteez de laiens. Et si faisoit encore plus cele tres pure margerite 
qu'ele meismes nioit les cambres privees et ostoit les ordures a ses 
propres mains et tout che faisoit a joie et a lié coraige pour amour cheli 
qui dist : « Je ne ving mie pour estre servis, mais pour servir, » car 
comment porroit nus croire ne quidier que si haute feme et si gentix 
s'abandonnast a si vil servige, se la tres plenniere amor Nostre 
Seigneur ne l'eust a che menee ? Ele estoit mout assidueus a orisons 
mellees a lermes et s'estoit si abandonnees as oevres de carité qu'ele se 
doloit avecques les dolans et s'esjoissoit avecques les joissans, 
nomeement des foibles et des malades prendoit ele si grant 
cure qu'ele les visitoit et confortoit des devins enseignemens et quant 
ele veoit que aucune cose lor faloit as cors, ele estoit pour eles en 
priere vers l'abeiesse qu'ele les secoureust. Et l'abeesse en obeissoit 
mout volentiers a toutes ses prieres, car eles .ij. s'entramoient de si 
grant amor en Nostre Seigneur qu'eles estoient selonc l'establissement 
de l'apostre aussi comme uns cors et une ame. 

Entre ches coses avint que me dame sainte Baltelt commencha a 
estre maladiue et a languir d'une maniere de trenqoisons dedens le cors 
que li fisicien apelent yleoset s'en fu si griement tormentee que, se ne 
fust l'aide et li consaus des fisiciens, ele ne peust mie si grant maladie 
souffrir longuement, mais encore fust li cors tormentés de cele dolour 
et soustenus une partie par les fisiciens terriens, si avoit cele sainte 
dame toute s'esperance mise ou celestiel miere a cui ele ne finoit de 
rendre graces en sainte et en pure conscience et de cui ele atendoit a 
recevoir por le tribulation temporel le loier de le pardurable vie. Toute 
s'estude et toute s'entente estoit a doner soi meismes a ses sereurs en 
essample de pitié et de vraie humilité et de parfaite subjection et 
s'amonnestoit souvent l'abeesse qu'ele de tout son pooir tenist le roi et 
tous les haus homes du regne a s'amour et qu'ele les alast souvent 
visiter pour che que le devantdite maison fust gardee et soustenue par 
leur aide et par leur conseil et qu'ele ne pardist le bone renommee 
qu'ele avoit recheue, car si con l'escripture le tesmoigne : « Bone cose 
est et porfitable que li biens des religions soit tesmoignés 
par cex qui dehors sont. » Et seur toutes autres coses li prioit qu'ele 
eust vraie pitié et vraie misericorde des povres et des hostes qui laiens 
venrroient et qu'on iax honorast et servist Nostre Seignor meismes qui 
dist : « Chou que vous fesistes a un de ces miens petis freres povres a 
moi meismes le feistes. » Li abbeesse Berte en obei mout volentiers a 
ses sains amonestemens, ne mie tant seulement a le vie me dame sainte 
Baltelt, mais tant con ele meismes vesqui et tant en fist por l'amor de 
Nostre Seigneur que la ramembranche de li dura par tous les siecles des 
siecles. 

Quant le fin de cele sainte roine me dame sainte Baltelt fu auques 
aprochie, si li fu une nuit mostré en sen dormant une avision mout bele 
et mout couvenable au guerredon de se deserte, car il li fu avis qu'ele 
veist en lor moustier devant l'autel Nostre Dame une eskiele drechie 
dont le hauteche avenoit dusc'au chiel et se li fu avis qu'ele meesmes 
montoit en cele eschiele avecques le compaignie des angeles Nostre 
Seigneur qui a mout grant joie le conduisoient et menoient vers le ciel. 
L'eschiele qui en avision li fu demoustree fu sans doute l'eschiele qu'ele 
meismes avoit drechie au ciel par les bones oevres qu'ele meismes avoit 
faites en ceste vie temporel. Il avoit en cele eschiele escaillons de 
.vij. manieres de fus, dont le senefianche est mout pourfitable a tous 
chiaus qui as chieus welent monter. Le premiere maniere d'escaillons 
senefie le premier commenchement de bien faire que 
cascuns et cascune doit avoir ; ch'est le paour que nous devons avoir de 
perdre Dieu et de conquerre enfer. Le seconde maniere senefie le pitié 
que cascuns doit avoir de ses maus et des autrui. Le tierche maniere si 
est science, c'est connissanche de bien et de mal. La quarte maniere si 
est forche, c'est q'on ne se laist en nule maniere vaintre en mal faire. 
Le quinte maniere si est consaus, c'est c'on se conseille a Dieu et as 
saiges gens de tous ses afaires. Le sisime est entendemens, ch'est q'on 
entende se li consaus est bons ou mauvais. Le septime est sapience, c'est 
qu'on sente bone saveur en bien faire. De tex escaillons avoit cele sainte 
dame toute se vie faite l'eschiele qui vers se fin li fu moustree en 
avision et chou qui li fu avis qu'ele fu menee et conduite contremont 
l'eschiele par les angeles Nostre Seigneur, che fu a bon droit, car cil li 
durent bien conduire par qui conseill ele avoit l'eskiele faite et drechie. 
Li doi fust en qoi li escaillon estoient fikié, ce fu patience et humilité 
qu'ele avoit tant amee toute se vie. 

Quant ele se fu esveillie et ele ot recordee en son cuer cele 
avision qu'ele avoit veue, si sot bien vraiement qu'ele trespasseroit 
prochainnement de chest siecle et se descouvri l'avision a une partie de 
ses sereurs, mais ele lor deffendi qu'eles ne l'en descovrissent a 
l'abeesse ne as autres sereurs devant qu'ele seroit trespassee, pour che 
qu'ele ne voloit que eles ne fussent ne tristres ne mornes de se mort. 
Puis la en avant fu ses cuers plains de mout grant joie et ses 
cors plus abandonnés a diverses manieres de penitances qu'il n'avoit 
onques mais esté et se celoit la maladie de sen cors a l'abeesse et as 
autres serours et faisoit samlant qu'ele en fust mout assouagie. Et quant 
ele senti que li cours de se vie temporel fu auques parfais, si esdrecha 
vers le chiel iex et mains et pensee et pria son criatour qu'il recheust 
l'ame qu'il avoit criee et qu'il le gardast en tele maniere que cil n'en 
eust joie qui de tos biens a duel et envie et si li pria qu'il gardast cele 
sainte compaingnie qui en cele maison estoit establie des agais et des 
decevemens a l'anemi. Aprés ceste orison si pria as serours qui devant 
li estoient de tel pooir con ele avoit qu'eles ne feissent ces coses savoir 
a l'abeesse qui mout estoit malade ne as autres serors qui illuec 
n'estoient. 

Il avoit laiens un enfant que me dame sainte Baltelt avoit levé de 
fons de qui ele pria Nostre Seigneur qu'il en recheust l'ame si qu'ele en 
veist le cors enterer ains qu'ele trespassast de cest siecle. Nostres Sires 
en fist bien se priere, car l'ame de l'enfant departi maintenant du cors, 
siques le roine en vit porter le cors enfoir. Aprés ches coses se saigna 
me dame sainte Baltelx el non du pere et du fil et du saint esperit et 
puis rendi a Nostre Seigneur cele bone euree ame qui fu rechute des 
angeles de lumiere et menee a grant joie en paradis. En icele heure 
qu'ele trespassa fu entor li si grant clartés de la devine lumiere qu'a 
grant painne le porent les serours qui illec estoient esgarder et se lor fu 
avis qu'eles veissent en cele clarté entre le compaingnie des 
angeles l'evesque Genesiunz qui jadis soloit estre ses aumosniers. A tele 
joie fu recheue l'ame de cele sainte roine en le parduraule vie que 
jamais ne li faurra ou ele avoit faite s'abitation tant con ele demora 
corporelment en terre. 

Les serours qui illuec estoient celerent une grant pieche lor 
dolour et a nului ne vourrent ces coses descouvrir fors seulement as 
provoires de laiens qui maintenant vinrrent et recommanderent l'ame a 
Nostre Seigneur qui ja l'avoit receue en sen regne. Mais si tost con 
l'abeesse et les autres serours sorent ces coses, si acoururent toutes 
illuec a pleurs et a lermes et mout furent toutes tormentees en lor 
coraiges de ce qu'eles n'avoient esté au trespassement de leur grant 
mere et lor esperitel nourriche. Et quant eles par furent venues dusc'au 
cors, se par firent si grant duel qu'a painnes vous porroit nus raconter 
toute le maniere et se coucherent toutes a tere a pleurs et a 
gemissemens et prierent mout devotement Nostre Seigneur qu'il 
recheust cele bone euree ame en le compaignie se douce mere, Nostre 
Dame sainte Marie, et de tous sains et de toutes saintes. Quant li 
serviges de l'obit a cele sainte dame fu mout religieusement fenis, si 
emporterent son cors en l'eglise Sainte Crois qu'ele meismes avoit 
fondee et illuec l'enfoirent a mout grant honneur si con raisons estoit et 
l'abbeesse envoia maintenant par toutes les eglises a tos les provoires du 
païs pour faire son servige qui dusc'au jour d'ui est fais en mout de 
lius. 

Et pour che que Nostres Sires voust demoustrer au monde une 
partie de le merite que cele sainte roine avoit pourcachie 
par s'umelité et par se patience et par se debonaireté et par se tres grant 
carité et que li cors de celi fust honorés en terre dont l'ame estoit 
devant lui en paradis, si fist a sen sepulchre tant de miracles que nus 
malades n'i venoit quilconquesmaladie il eust, qu'il n'i recouvrast se 
santé. Et por che que je ne porroie mie souffire a toutes les vretus 
raconter que Nostres Sires fist pour l'amour de me dame sainte Baltelt, 
se vous souffisse uns miracles que je vous en conterai : Il avint que uns 
evesques qui avoit non Leudegangus qui mout estoit amis et familiers 
de l'eglise de Chiele venoit visiter le sepulchre me dame sainte Baltelt 
que li anemis entra en un de ses sergans et le tormenta si tres cruelment 
qu'a painnes le pooit nus tenir, car il feroit si durement des poins et 
mordoit des dens tous chiaus a qui il pooit touchier que, s'on ne l'eust 
lués droit bien forment loié, nus ne peust entor lui demorer. Mais 
quant on l'eut aporté tout loié dusc'al sepulchre, se cai a tere devant le 
sepulchre aussi con s'il fust demi mors, car li anemis qui dedens lui 
estoit avoit tel peeur de le vretu Nostre Seigneur et du cors de le 
beneoite roine dont il se sentoit aprochier qu'il ne s'osa movoir ne mot 
dire, ains issi tantost du cors ou il estoit par le priere me dame sainte 
Baltelt, siques, quant li vallés se fu levés et il ot rendues graces a 
Nostre Segneur et a me dame sainte Baltelt de se santé, si vint a ses 
compaingnons et conjoi par grant amisté chiaus qu'il voloit par devant 
mordre et ferir par se forsenerie. 

Devant me dame sainte Baltelx avoit eu autres roines en Franche 
qui mout avoient esté saintes dames et religieuses dont l'une ot non 
Grohelxqui fu nieche le roi Gondebalt et feme le grant et l'anchien roi 
Clodoveu. Chele dame amonesta tant le roi Clodoveu son seigneur qui 
estoit paiens et ensegna des devins ensegnemens qu'ele li fist rechevoir 
baptesme de l'archevesque de Rains qui avoit non sains Remis et fu cil 
Clodoveu li premiers rois crestiens qui onques fust en France et ne mie 
seulement lui, mais assés des autres haus homes de France converti cele 
sainte roine a l'aide de Dieu et a le crestiene creance. Et s'estora a Paris 
une abeie de moines en l'onnour mon seigneur saint Pierre qui est ore 
apelee l'abeie sainte Genevieve et si establi une maison de nonnains en 
l'onnor de mon seigneur saint Gorge qui fu apelee la premiere Chiele, 
mais por che que le maisons estoit petite et estroite a grant plenté de 
nonnains rechevoir, le fist puis me dame sainte Baltelt abatre et le refist 
mout plus riche et plus grant qu'ele n'avoit devant esté et fonda le grant 
autel de l'eglise en l'onnor de le Sainte Crois. Et en le destre partie de 
l'eglise fist un autel en l'onnor de mon seigneur saint Gorge et en la 
senestre partie fonda un autel de mon seigneur saint Estevene, le 
premier martyr. 

Et si ot une autre roine en France qui fu feme le bon roi 
Childebert qui mout fu bone dame et sainte et abandonnee as toutes 
oevres de misericorde, car ele norrissoit les orphenins et confortoit les 
dolans et soustenoit les povres et les mesaaisiez et aidoit a son pooir 
tous chiaus qui d'aide avoient mestier, nomeement les 
moines et chiaus qui plus servoient Nostre Seigneur. Encore eut en 
France une autre roine, Raegons avoit non, qui fu feme le premier 
Clotaire de cui le grans relegions doit bien estre ramenteue par tous les 
siecles des siecles. Chele sainte roine fu si esprise de l'amour Nostre 
Seignor qu'aprés les nient nombraules biens que ele fist en se vie, laissa 
ele le roi Clotaire son seignor et devint nonne a Poitiers. 

Nous avons plus ramenteu de le vie et des oevres me dame sainte 
Baltelt que des autres roines que nos avons chi devant nomees pour che 
qu'ele fu plus a nos tans et que nos oimes et veismes plus de se vie que 
des vies as autres. Ne mie pour che nous ne le tenons mie en deserte 
vers Nostre Seigneur a plus petite n'a plus basse des autres, mais a plus 
grant et plus haute et mout plus parfaite en toutes manieres de biens, 
car aprés le sainte vie qu'ele avoit menee et aprés toutes les saintes 
oevres qu'ele avoit faites dont je vous ai une partie recordee, vint ele a 
le perfection de l'evangille par despire le monde et se covoitise et par 
vaintre le diale et ses agais et par ensivir Jhesu Crist et ses 
commandemenz et feni se vie terriene con vraie nonne en entiere 
religion de cuer le tierche kalende de fevrier et fu s'ame recheue du 
debonaire Jhesu Crist ovec cui ele regnera pardurablement et ses cors 
repose, si con vous avés oi, en l'eglise de Chiele. 

Or prions le sainte roine me dame sainte Baltelt qu'ele prit por 
nous Nostre Seigneur Jhesu Crist qu'il nous rechoive ou celestiel regne 
ou il maint en nient defalant gloire et en perpetuel pais et en 
pardurable lumiere avec le pere et le saint esprit par tous les siecles des 
siecles. 

Amen. 
